Pauline – Kinders In Christus
Nuus uit die jeugkantoor
'n Splinternuwe droom vir 2020
"Die mense het kindertjies na Hom toe gebring dat Hy hulle die hande moet oplê en vir hulle moet bid. Sy dissipels het met hulle daaroor geraas. Maar Jesus het gesê: 'Laat staan die kindertjies en moet hulle nie verhinder om na My toe te kom nie, want die koninkryk van die hemel is juis vir mense soos hulle.'" – Matteus 19: 13-14
Almal onthou die muntleggings wat die Kinderkrans (NG Kerk) gedoen het en die Kinderbond (VG Kerk) steeds doen ten bate van verskillende sendingaksies. Hierdie projekte het van kleintyd af vir ons bewus gemaak van die getuieniswerk wat dwarsoor die wêreld gedoen word. Sending is steeds 'n belangrike doel van Kix en daarom het ons elke jaar 'n uitreikprojek wat ons ondersteun.
Julle sal onthou dat die projek "Kix Koester Kinders" in 2017 die kerk se crèches in Malawi ondersteun het. Verlede jaar (2018) het "Jesus vir Japan" die kinders bewus gemaak van "Missie Japan". Kix-groepe in 18 gemeentes het bygedra en daar is in totaal R55 342 ingesamel vir die kinderwerk in Japan!
Vanjaar (2019) is die projek se naam "Kix na Kenia" en dit is nog nie te laat om deel daarvan te raak nie. Daar is 'n spesiale projekles in die eerste kwartaal van 2019 se kwartaalblad (ook op hierdie webtuiste) beskikbaar. Volg gerus die nuus hieroor op Facebook: Kix Kinderbediening.
Baie dankie vir elke bydrae, groot en klein. Dit is regtig wonderlik dat ons kinders reeds van kleins af harte ontwikkel vir die wêreldwye verspreiding van die Goeie Nuus van die Evangelie.
Kix reis na Kenia in 2019!
'n Splinternuwe jaar, 2019, lê voor met splinternuwe Kix-ontmoetings. Ons hooftema is "Op pad met Jesus" en ons kwartaaltemas is:
"I can't change the direction of the wind, but I can adjust my sails
to always reach my destination." (Jimmy Dean)
Die wêreld verander so vinnig en soms voel 'n mens oorweldig deur al die uitdagings wanneer jy kinders begelei. Die Kix-Konferensie "Toegerus vir die Toekoms" is 'n ideale geleentheid vir jou en ander Kix-leiers, kategete, jeugleiers, ouers, jeugwerkers en predikante om oor die geleenthede van die toekoms na te dink. Kom luister na relevante sprekers, woon praktiese werkswinkels by, ontdek nuwe hulpbronne en netwerk met ander kinderbedieningsleiers. Nooi jou mede-Kix-leiers en ander belangstellendes om saam te ry en skryf dadelik in vir dié geleentheid op 11 en 12 September 2018. Die inskrywingsfooi van R300 per persoon sluit al die sessies deur die hoofsprekers, 'n aantal werksessies (met benodigdhede), koffie, tee en middagetes vir albei dae in. (Kontak gerus die kantoor vir 'n borg as jul hulp benodig.) Inskrywings kan gedoen word deur aanlyn by https://goo.gl/forms/sDipMigRwOnZzrsj1 te registreer.
Laai hier af: Program en inskrywingsvorm
Kom span jou seile sodat jy op die winde van verandering kan vaar! Ons sien daarna uit om jou daar te verwelkom.
Onderwerpe van die hoofsprekers:
Hoe kan ons ons kinders toerus vir die toekoms?
Die binnewerking van kinders met uitdagings
Kinders in vandag se skolekonteks
Die impak van tegnologie op kinders
Kursusgangers kan elke dag twee van die volgende werkswinkels bywoon:
Leer buikspraak met handpoppe
Hoe begin ons 'n Kix-groep?
Kreatiewe gebed met kinders
Fasilitering van 'n groepie
Depressie onder kinders
Gewoontes in die huis
Kinders en musiek
Bediening in skole
Gebruik tegnologie in kinderbediening
Die Jeugkantoor vra om verskoning vir versendingsprobleme wat met die tweede kwartaal se Kix.Koms gepaard gegaan het. Indien jy enige probleme ondervind het wat nog nie aangespreek is nie, kontak ons asseblief per e-pos by jeug@sun.ac.za of telefonies by 021 808 9050.
Ons verwelkom Ronelle de Graaf as die nuwe sekretaresse in die Jeugkantoor. Skakel haar gerus vir enige navrae oor Kix-sake (e-pos: jeug@sun.ac.za; telefoon: 021 808 9050).
Ons is in die tweede helfte van die jaar! Dis winter, dis koud. Dit word gou donker en ons hoop dit sal baie reën. Dit beteken gewoonlik dat Kix-byeenkomste swakker bygewoon word. Die skryfbehoefte-mini projek is 'n wonderlike manier om Kix-kinders te motiveer om te kom ÉN om 'n verskil te maak. Sending is tog die hartklop van Kix! En dit is boonop in die winter dat mense in nood die swaarste kry…